Gruparea Stat Islamic (SI) a revendicat duminică un atac în care au fost ucişi vineri în Afganistan trei turişti spanioli şi trei cetăţeni afgani, relatează AFP.
Într-un comunicat postat pe Telegram, gruparea jihadistă susţine că "luptători au tras cu mitraliere în turişti creştini şi însoţitorii lor şiiţi" vineri la Bamiyan, un oraş muntos din centrul Afganistanului.
Atacul a vizat "un autobuz cu turişti din ţările coaliţiei", a indicat gruparea jihadistă, referindu-se la coaliţia internaţională condusă de americani care luptă împotriva grupării Stat Islamic în Irak şi Siria.
Madridul a anunţat că cei trei spanioli ucişi sunt catalani, o femeie şi fiica ei precum şi un bărbat în vârstă de 63 de ani. O femeie spaniolă în vârstă de 82 de ani a fost grav rănită.
Acest atac sângeros este primul împotriva unor turişti străini în Afganistan după revenirea talibanilor la putere, în august 2021.